แพทย์เตือนประชาชนเพิ่มการระวังโรคตาติดเชื้อที่มาพร้อมน้ำท่วมขังนาน
นายแพทย์ไพโรจน์ สุรัตนวนิช รองอธิบดีกรมการแพทย์ กล่าวว่า โรคและภัยสุขภาพที่ต้องระวังในช่วงน้ำท่วม มี 3 กลุ่ม ได้แก่ กลุ่มโรคระบบทางเดินหายใจคือ โรคไข้หวัดใหญ่และโรคปอดบวม กลุ่มโรคติดต่อทางอาหารและน้ำคือ โรคอาหารเป็นพิษและโรคอุจจาระร่วง และกลุ่มโรคที่มักเกิดตามมากับน้ำท่วมคือโรคไข้ฉี่หนู โรคน้ำกัดเท้า โรคไข้เลือดออก โรคไข้มาลาเรีย นอกจากสุขภาพทั่วไปแล้วการดูแลสุขภาพดวงตา มิให้เกิดโรคตาคือ เยื่อบุตาอักเสบ หรือตาแดง ก็มีความสำคัญมาก ซึ่งในกลุ่มผู้มีอาการเป็นภูมิแพ้อากาศขึ้นตาเยื่อบุอักเสบ ตาแดง ไม่ควรมองข้ามเพราะอาจติดเชื้อแบคที่เรีย ไวรัส และภูมิแพ้อากาศได้ จึงแนะนำว่าหากมีอาการตาแดงผิดปกติควรรีบพบจักษุแพทย์ทันทีด้านนายแพทย์เอกชัย อารยางกูร หัวหน้าศูนย์การแพทย์เฉพาะทางด้านจักษุ กล่าวว่า ดวงตามีความเสี่ยงต่อการเกิดโรคติดเชื้อได้โดยเฉพาะอย่างยิ่งกับภาวะเหตุการณ์น้ำท่วมขังในขณะนี้ มีความเสี่ยงสูงต่อการเกิดโรคตาติดเชื้อได้มาก โดยเฉพาะโรคเยื่อบุตาอักเสบหรือตาแดง เกิดได้จากเชื้อไวรัส หรือแบคทีเรียเข้าดวงตา ถึงไม่เป็นโรคอันตรายถึงชีวิตเพราะหายได้เอง แต่ถ้าไม่รักษาตั้งแต่เนิ่นๆ อาจเกิดโรคแทรกซ้อนได้ หากได้รับเชื้ออาการตาแดงจะรู้สึกเคืองตา น้ำตาไหล มีขี้ตามากจะเกิดได้ภายใน 1-2 วัน และระยะการติดต่อไปยังผู้อื่นประมาณ 2 สัปดาห์ วิธีการป้องกันโรคตาแดง ควรหลีกเลี่ยงการใกล้ชิดกับผู้ป่วย งดใช้ของร่วมกับผู้ป่วย เช่น ผ้าเช็ดหน้าผ้าเช็ดตัวป้องกันและหลีกเลี่ยงฝุ่นละออง หรือน้ำสกปรกเข้าตา หมั่นดูแลรักษาความสะอาด ล้างมือให้สะอาด เลี่ยงการเอามือไปสัมผัสดวงตาบ่อยๆ ไม่อยู่ในพื้นที่แออัด หากจำเป็นควรสวมแว่นกันแดด กันฝุ่น กันลมและควรระวังไม่ให้แมลง หรือสิ่งแปลกปลอมเข้าตา ส่วนการรักษาโรคตาแดงนั้นหากมีอาการตาแดง ควรพักผ่อน ลาหยุดงานจนกว่าจะหายเพื่อลดการระบาดของโรค และสามารถใช้น้ำตาเทียมช่วยหากมีอาการระคายเคืองตามาก และควรพบจักษุแพทย์เพื่อรักษาโรคต่อไป ส่วนวิธีป้องกันโรคตาและภัยสุขภาพที่มากับน้ำท่วม หรือน้ำป่าไหลหลาก สามารถปฏิบัติได้คือ หากน้ำท่วมขังกระเด็นเข้าตา หรือมีฝุ่นละอองเข้าไปในตา ให้ใช้น้ำสะอาดล้างหน้าและดวงตาให้สะอาดทันที